Rasmus Paludan fortæller på Facebook, at Stram Kurs har fået lov til at deltage ved folketingsvalget.

Danskerne får yderligere et parti at stemme på ved det kommende folketingsvalg.

Partileder Rasmus Paludan skriver på Facebook, at Økonomi- og Indenrigsministeriet har godkendt Stram Kurs som opstillingsberettiget til folketingsvalget.

Partiet stiller op under bogstavet P på stemmesedlen.

Det er første gang, at partiet, der blev stiftet i juli 2017, stiller op til folketingsvalg.

Blandt partiets mærkesager finder man et forbud mod religionen islam og udvisning af alle ikke-vestlige personer, der har fået asyl.

Vejen til at blive opstillet blev banet, da det lykkedes at samle de påkrævede 20.109 vælgererklæringer.

Det så ellers længe ud til at komme til at knibe med at nå det.

Stifteren af partiet Stram Kurs, Rasmus Paludan. (Foto: Mads Claus Rasmussen/Ritzau Scanpix) Foto: Mads Claus Rasmussen Vis mere Stifteren af partiet Stram Kurs, Rasmus Paludan. (Foto: Mads Claus Rasmussen/Ritzau Scanpix) Foto: Mads Claus Rasmussen

I begyndelsen af april var der kun registreret 5526 erklæringer. Men i kølvandet på urolighederne i forbindelse med en demonstration på Nørrebro steg tallet kraftigt og voksede på et tidspunkt med mere end 1000 dagligt.

Og 28. april stod det klart, at man havde passeret den fastsatte grænse.

Oplysningen om Stram Kurs' opstillingsberettigelse bekræftes af Økonomi- og Indenrigsministeriet.

En meningsmåling, som Voxmeter har foretaget for Ritzau og som er offentliggjort mandag, giver Stram Kurs 2,4 procent af stemmerne.

Rasmus Paludan demonstrerer mandag aften på Sankt Hans Torv på Nørrebro. B.T.s mand på stedet fortæller, at demonstrationen indtil videre forløber ganske stille og roligt.

»Der er mødt lige under 100 mennesker op. Til gengæld er politiet massivt til stede. Der er næsten flere politifolk end fremmødte,« siger han.

Rasmus Paludan har taget opstilling foran Sankt Johannes Kirke, hvor han opholder sig uden tilladelse. Det fortæller kirkens præst til den fremmødte presse.

»Han siger, at han har forsøgt at få demonstrationen forbudt, men uden held,« siger B.T.s mand på stedet.

Politiet er massivt til stede under demonstrationen. Foto: Jeppe Elkjær Vis mere Politiet er massivt til stede under demonstrationen. Foto: Jeppe Elkjær

»Politiet vil ikke rykke ham af sikkerhedsmæssige årsager, men kirken kommer til at klage over, at han demonstrerer der uden tilladelse.«

B.T.s mand på stedet har efterspurgt et interview med Rasmus Paludan.

Her vil han blandt andet have spurgt ind til det faktum, at Stram Kurs er blevet godkendt til folketingsvalget, samt indtil den hovedskade, partilederen pådrog sig i 2005, som angiveligt medførte en adfærdsændring.

Rasmus Paludan ønskede dog ikke at tale med B.T.s udsendte.